17.11.2016 EL Επίσημη Εφημερίδα της Ευρωπαϊκής Ένωσης L 311/1 ΚΑΝΟΝΙΣΜΟΣ (ΕΕ) 2016/1952 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 26ης Οκτωβρίου 2016 σχετικά με τις ευρωπαϊκές στατιστικές όσον αφορά τις τιμές φυσικού αερίου και ηλεκτρικής ενέργειας και για την κατάργηση της οδηγίας 2008/92/ΕΚ (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 338 παράγραφος 1, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία , Εκτιμώντας τα ακόλουθα: Η ανταγωνιστικότητα, η βιωσιμότητα και η ενεργειακή ασφάλεια αποτελούν τους πρωταρχικούς στόχους μιας ισχυρής ενεργειακής ένωσης, την οποία θα υποστηρίζει μια πολιτική για την κλιματική αλλαγή προσανατολισμένη στο μέλλον. Χρειάζονται υψηλής ποιότητας, συγκρίσιμα, επικαιροποιημένα, αξιόπιστα και εναρμονισμένα δεδομένα για τις τιμές φυσικού αερίου και ηλεκτρικής ενέργειας που χρεώνονται στους τελικούς πελάτες, για τη χάραξη της πολιτικής για την ενεργειακή ένωση και για την παρακολούθηση των αγορών ενέργειας των κρατών μελών. Ο παρών κανονισμός έχει σκοπό να παράσχει ένα κοινό πλαίσιο για ευρωπαϊκές στατιστικές που θα υποστηρίζουν τις ενεργειακές πολιτικές, ιδίως με στόχο τη δημιουργία μιας πλήρως ολοκληρωμένης εσωτερικής αγοράς ενέργειας για τους πελάτες. Θα πρέπει να εξασφαλιστεί μεγαλύτερη διαφάνεια για το κόστος και τις τιμές της ενέργειας, καθώς και στο επίπεδο της δημόσιας στήριξης, έτσι ώστε να βελτιωθεί η ολοκλήρωση της αγοράς. Ο παρών κανονισμός δεν συνεπάγεται οιαδήποτε εναρμόνιση της δομής των τιμών ή των επιβαρύνσεων στα κράτη μέλη. Μέχρι στιγμής η οδηγία 2008/92/ΕΚ του Ευρωπαϊκού Κοινοβουλίου και του Συμβουλίου παρείχε ένα κοινό πλαίσιο για την παραγωγή, τη διαβίβαση και τη διάδοση συγκρίσιμων στατιστικών για τις τιμές φυσικού αερίου και ηλεκτρικής ενέργειας για τους βιομηχανικούς πελάτες στην Ένωση. Η συλλογή δεδομένων για τις τιμές φυσικού αερίου και ηλεκτρικής ενέργειας για τους τελικούς πελάτες στον τομέα των νοικοκυριών γινόταν μέχρι τώρα σε εθελοντική βάση. Η αυξανόμενη πολυπλοκότητα της εσωτερικής αγοράς ενέργειας κάνει όλο και δυσκολότερη τη συλλογή αξιόπιστων και επικαιροποιημένων δεδομένων για τις τιμές φυσικού αερίου και ηλεκτρικής ενέργειας, ελλείψει και νομικώς δεσμευτικών υποχρεώσεων για την παροχή των εν λόγω δεδομένων, ιδίως στον τομέα των νοικοκυριών. Για να εξασφαλιστεί η υποβολή υψηλής ποιότητας δεδομένων για τις τιμές στον τομέα των οικιακών και των μη οικιακών πελατών, η συλλογή και των δύο τύπων δεδομένων θα πρέπει να καλύπτεται από νομοθετική πράξη. Στα περισσότερα κράτη μέλη τα δεδομένα σχετικά με τα συστήματα μεταφοράς είναι διαθέσιμα από τις ρυθμιστικές αρχές των αγορών ενέργειας. Ωστόσο, όσον αφορά στη συλλογή δεδομένων σχετικά με το κόστος διανομής εμπλέκεται ένας πολύ μεγαλύτερος αριθμός φορέων και σε ορισμένα κράτη μέλη η υποβολή τους θεωρείται πιο δύσκολη. Λόγω της σημασίας που έχει το κόστος διανομής και της ανάγκης να υπάρξει διαφάνεια ως προς το θέμα αυτό, η συλλογή δεδομένων για τις τιμές φυσικού αερίου και ηλεκτρικής ενέργειας θα πρέπει να ακολουθεί τις καθιερωμένες πρακτικές του Ευρωπαϊκού Στατιστικού Συστήματος. Το σύστημα ζωνών κατανάλωσης που χρησιμοποιεί η Επιτροπή (Eurostat) για τη δημοσίευση των τιμών θα πρέπει να διασφαλίζει τη διαφάνεια της αγοράς και την ευρεία διάδοση των μη εμπιστευτικών δεδομένων για τις τιμές, και να επιτρέπει τον υπολογισμό συγκεντρωτικών ευρωπαϊκών μεγεθών. Ο κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου αποτελεί το πλαίσιο αναφοράς για τις ευρωπαϊκές στατιστικές. Ο κανονισμός αυτός ορίζει ότι οι στατιστικές πρέπει να παράγονται σύμφωνα με τις αρχές της αμεροληψίας, της διαφάνειας, της αξιοπιστίας, της αντικειμενικότητας, της επαγγελματικής ανεξαρτησίας και της σχέσης κόστους-αποτελεσματικότητας, ενώ παράλληλα πρέπει να προστατεύεται το στατιστικό απόρρητο. Τα κράτη μέλη θα πρέπει να συλλέγουν τα δεδομένα για τις τιμές φυσικού αερίου και ηλεκτρικής ενέργειας χρησιμοποιώντας τις πλέον κατάλληλες πηγές και μεθόδους για την παροχή των απαιτούμενων πληροφοριών. Τα δεδομένα σχετικά με τις τιμές φυσικού αερίου και ηλεκτρικής ενέργειας για τους τελικούς πελάτες θα πρέπει να επιτρέπουν τις συγκρίσεις με τις τιμές άλλων βασικών ενεργειακών προϊόντων. Οι πληροφορίες σχετικά με τη συλλογή δεδομένων για τις τιμές και την ποιότητα των δεδομένων θα πρέπει να παρέχονται στο πλαίσιο τυποποιημένης διαδικασίας υποβολής στοιχείων. Λεπτομερή δεδομένα σχετικά με την ανάλυση των ζωνών κατανάλωσης και των αντίστοιχων μεριδίων τους στην αγορά αποτελούν αναπόσπαστο τμήμα των στατιστικών για τις τιμές φυσικού αερίου και ηλεκτρικής ενέργειας. Η ανάλυση των τιμών είναι δυνατή μόνο εάν τα κράτη μέλη παρέχουν υψηλής ποιότητας επίσημα στατιστικά στοιχεία σχετικά με τις διάφορες συνιστώσες και υποσυνιστώσες των τιμών φυσικού αερίου και ηλεκτρικής ενέργειας. Η υιοθέτηση μιας αναθεωρημένης μεθοδολογίας για την κατάρτιση λεπτομερούς ανάλυσης σχετικά με τις διάφορες συνιστώσες και υποσυνιστώσες των τιμών φυσικού αερίου και ηλεκτρικής ενέργειας που χρεώνονται στους τελικούς πελάτες θα επιτρέψει την ανάλυση του αντικτύπου που έχουν οι διάφορες παράμετροι στις τελικές τιμές. Τα δεδομένα που παρέχονται στην Επιτροπή (Eurostat) για τις τιμές και τις συνθήκες πώλησης στους τελικούς πελάτες, καθώς και η ανάλυση του αριθμού των τελικών πελατών κατά κατανάλωση ανά ζώνη κατανάλωσης, θα πρέπει να περιέχουν όλες τις απαραίτητες πληροφορίες προκειμένου να μπορεί η Επιτροπή να προσδιορίζει τα κατάλληλα μέτρα ή προτάσεις σχετικά με την ενεργειακή πολιτική. Η επαρκής κατανόηση των φόρων, των τελών, των εισφορών και των χρεώσεων, σε κάθε κράτος μέλος είναι καίρια για την διασφάλιση της διαφάνειας των τιμών. Αναγνωρίζεται η σημασία της αναλυτικής παρουσίασης των δεδομένων σχετικά με τις δαπάνες του δικτύου, τους φόρους, τα τέλη, τις εισφορές και τις χρεώσεις. Τα κράτη μέλη στα οποία η κατανάλωση φυσικού αερίου ως ποσοστό της τελικής ενεργειακής κατανάλωσης των νοικοκυριών είναι χαμηλή, θα πρέπει να εξαιρούνται από την υποχρέωση παροχής δεδομένων για τις τιμές φυσικού αερίου για τους τελικούς οικιακούς πελάτες. Με σκοπό τη βελτίωση της αξιοπιστίας των δεδομένων η Επιτροπή (Eurostat), σε συνεργασία με τα κράτη μέλη, θα πρέπει να αξιολογεί και, αν κρίνεται απαραίτητο, να βελτιώνει τη μεθοδολογία για τη συλλογή και την επεξεργασία των δεδομένων με ακρίβεια, σύμφωνα με το πλαίσιο διακυβέρνησης για τις στατιστικές. Συνεπώς, θα πρέπει σε τακτική βάση να καταρτίζονται εκθέσεις ποιότητας και να διενεργούνται αξιολογήσεις της ποιότητας των δεδομένων για τις τιμές. Σε συνέχεια αιτιολογημένης αίτησης κράτους μέλους, η Επιτροπή θα πρέπει να δικαιούται να χορηγεί παρεκκλίσεις στο εν λόγω κράτος μέλος αναφορικά με την τήρηση συγκεκριμένων υποχρεώσεων του παρόντος κανονισμού, η εφαρμογή των οποίων στο εθνικό στατιστικό σύστημα του εν λόγω κράτους μέλους απαιτεί μείζονες προσαρμογές ή είναι πιθανόν να δημιουργήσει σημαντικό επιπρόσθετο φόρτο στους ερωτώμενους. Προκειμένου να διασφαλιστούν ενιαίες προϋποθέσεις για την εκτέλεση του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες όσον αφορά τους όρους διαβίβασης των δεδομένων, τις τεχνικές απαιτήσεις διασφάλισης της τεχνικής ποιότητας όσον αφορά το περιεχόμενο των τυποποιημένων εκθέσεων ποιότητας, και τη χορήγηση παρεκκλίσεων. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου . Δεδομένου ότι ο στόχος του παρόντος κανονισμού, δηλαδή η δημιουργία ενός κοινού νομικού πλαισίου για τη συστηματική παραγωγή ευρωπαϊκών στατιστικών για τις τιμές φυσικού αερίου και ηλεκτρικής ενέργειας, δεν μπορεί να επιτευχθεί επαρκώς από τα κράτη μέλη, μπορεί όμως, λόγω της κλίμακας και των αποτελεσμάτων του, να επιτευχθεί καλύτερα σε επίπεδο Ένωσης, η Ένωση δύναται να λάβει μέτρα, σύμφωνα με τις αρχές της επικουρικότητας όπως καθορίζονται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη του εν λόγω στόχου. Επομένως, η οδηγία 2008/92/ΕΚ θα πρέπει να καταργηθεί. Ζητήθηκε η γνώμη της Επιτροπής Ευρωπαϊκού Στατιστικού Συστήματος, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός θεσπίζει ένα κοινό πλαίσιο για την ανάπτυξη, την παραγωγή και τη διάδοση συγκρίσιμων ευρωπαϊκών στατιστικών σχετικά με τις τιμές φυσικού αερίου και ηλεκτρικής ενέργειας για τους οικιακούς και τους τελικούς μη οικιακούς πελάτες στην Ένωση. Άρθρο 2 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: 1) "αυτοπαραγωγοί", "τελική κατανάλωση ενέργειας" και "νοικοκυριό" έχουν την ίδια έννοια που τους αποδίδεται στο παράρτημα Α του κανονισμού (ΕΚ) αριθ. 1099/2008 του Ευρωπαϊκού Κοινοβουλίου και του Συμβουλίου , 2) "μεταφορά", "διανομή", "πελάτης", "τελικός πελάτης", "οικιακός πελάτης", "μη οικιακός πελάτης" και "προμήθεια" έχουν την ίδια έννοια που τους αποδίδεται στο άρθρο 2 της οδηγίας 2009/72/ΕΚ του Ευρωπαϊκού Κοινοβουλίου και του Συμβουλίου , όταν χρησιμοποιούνται αναφορικά με την ηλεκτρική ενέργεια, 3) "μεταφορά", "διανομή", "προμήθεια", "πελάτης", "οικιακός πελάτης", "μη οικιακός πελάτης" και "τελικός πελάτης" έχουν την ίδια έννοια που τους αποδίδεται στο άρθρο 2 της οδηγίας 2009/73/ΕΚ του Ευρωπαϊκού Κοινοβουλίου και του Συμβουλίου , όταν χρησιμοποιούνται αναφορικά με το φυσικό αέριο, 4) "συνιστώσα δικτύου" είναι ο συνδυασμός του κόστους του δικτύου μεταφοράς και διανομής, όπως προβλέπεται στο παράρτημα Ι σημείο 6 και στο παράρτημα ΙΙ σημείο 5. Άρθρο 3 Πηγές στοιχείων Τα κράτη μέλη καταρτίζουν δεδομένα για τις τιμές φυσικού αερίου και ηλεκτρικής ενέργειας και τις συνιστώσες και τις υποσυνιστώσες τους που αφορούν τις δαπάνες του δικτύου και τους φόρους, τα τέλη, τις εισφορές και τις χρεώσεις, καθώς και τους όγκους κατανάλωσης σύμφωνα με τα παραρτήματα Ι και ΙΙ. Χρησιμοποιούνται μία ή περισσότερες από τις ακόλουθες πηγές, λαμβάνοντας υπόψη τις αρχές της μείωσης του φόρτου για τους ερωτώμενους και της απλοποίησης των διοικητικών διαδικασιών: α) στατιστικές έρευνες, β) διοικητικές πηγές, γ) άλλες πηγές εφαρμόζοντας μεθόδους στατιστικής εκτίμησης. Άρθρο 4 Κάλυψη 1. Τα κράτη μέλη διασφαλίζουν ότι τα δεδομένα που συλλέγονται και καταρτίζονται, με βάση τα παραρτήματα Ι και ΙΙ, παρέχουν συνεκτικά και συγκρίσιμα δεδομένα υψηλής ποιότητας που είναι αντιπροσωπευτικά των αντίστοιχων τιμών και της κατανάλωσης φυσικού αερίου και ηλεκτρικής ενέργειας. 2. Τα κράτη μέλη δεν υποχρεώνονται να διαβιβάζουν δεδομένα για τις τιμές του φυσικού αερίου για τους οικιακούς πελάτες, εάν η κατανάλωση φυσικού αερίου στον τομέα των νοικοκυριών είναι κάτω από το 1,5 % της εθνικής τελικής κατανάλωσης ενέργειας στον τομέα αυτό. 3. Τουλάχιστον κάθε τρία έτη, η Επιτροπή (Eurostat) επανεξετάζει, ποια κράτη μέλη δεν υποχρεούνται να διαβιβάζουν δεδομένα σύμφωνα με την παράγραφο 2. Άρθρο 5 Διαβίβαση δεδομένων 1. Τα κράτη μέλη παρέχουν στην Επιτροπή (Eurostat) τα δεδομένα που ορίζονται στα παραρτήματα I και ΙΙ. 2. Η Επιτροπή εκδίδει εκτελεστικές πράξεις για τον καθορισμό της μορφής και του τρόπου διαβίβασης των δεδομένων που παρατίθενται στα παραρτήματα Ι και ΙΙ. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που προβλέπεται στο άρθρο 10 παράγραφος 2. 3. Τα κράτη μέλη παρέχουν στατιστικές στην Επιτροπή (Eurostat) εντός τριών μηνών από το τέλος της σχετικής περιόδου αναφοράς. Άρθρο 6 Περίοδοι αναφοράς και συχνότητα διαβίβασης 1. Οι περίοδοι αναφοράς για τα δεδομένα που προβλέπονται στα παραρτήματα Ι και ΙΙ είναι ετήσιες (από Ιανουάριο έως Δεκέμβριο) ή εξαμηνιαίες (από Ιανουάριο έως Ιούνιο και από Ιούλιο έως Δεκέμβριο). Οι πρώτες περίοδοι αναφοράς αρχίζουν το 2017. 2. Η συχνότητα διαβίβασης έχει ως εξής: α) ετήσια (για την περίοδο από Ιανουάριο έως Δεκέμβριο) για τα δεδομένα που αναφέρονται στο παράρτημα Ι σημείο 6 στοιχείο α) και στο παράρτημα Ι σημείο 7, καθώς και στο παράρτημα ΙΙ σημείο 5 στοιχείο α) και στο παράρτημα ΙΙ σημείο 6, β) εξαμηνιαία (για τις περιόδους από Ιανουάριο έως Ιούνιο και από Ιούλιο έως Δεκέμβριο) για τα δεδομένα που αναφέρονται στο παράρτημα Ι σημείο 6 στοιχείο β), καθώς και στο παράρτημα ΙΙ σημείο 5 στοιχείο β). Άρθρο 7 Διασφάλιση ποιότητας 1. Τα κράτη μέλη διασφαλίζουν την ποιότητα των δεδομένων που παρέχονται σύμφωνα με τον παρόντα κανονισμό. Για το σκοπό αυτό, ισχύουν τα τυποποιημένα κριτήρια ποιότητας που καθορίζονται στο άρθρο 12 παράγραφος 1 του κανονισμού (ΕΚ) αριθ. 223/2009. 2. Τα κράτη μέλη ενημερώνουν χωρίς καθυστέρηση την Επιτροπή (Eurostat) σχετικά με τυχόν μεθοδολογικές ή άλλες αλλαγές που μπορεί να έχουν σημαντικό αντίκτυπο στις στατιστικές για τις τιμές φυσικού αερίου και ηλεκτρικής ενέργειας και σε κάθε περίπτωση το αργότερο ένα μήνα μετά την επέλευση της αλλαγής. 3. Κάθε τρία έτη, τα κράτη μέλη υποβάλλουν στην Επιτροπή (Eurostat) τυποποιημένη έκθεση ποιότητας δεδομένων σύμφωνα με τα κριτήρια ποιότητας που καθορίζονται στο άρθρο 12 παράγραφος 1 του κανονισμού (ΕΚ) αριθ. 223/2009. Οι εκθέσεις αυτές περιλαμβάνουν πληροφορίες σχετικά με το πεδίο και τη συλλογή των δεδομένων, τα κριτήρια υπολογισμού, τις χρησιμοποιούμενες μεθοδολογίες και πηγές των δεδομένων, καθώς και τυχόν αλλαγές στα παραπάνω. 4. Η Επιτροπή (Eurostat) αξιολογεί την ποιότητα των παρεχόμενων δεδομένων και χρησιμοποιεί την αξιολόγηση αυτή και την ανάλυση των εκθέσεων ποιότητας που αναφέρονται στην παράγραφο 3 προκειμένου να εκπονήσει και να δημοσιεύσει έκθεση σχετικά με την ποιότητα των ευρωπαϊκών στατιστικών που εμπίπτουν στον παρόντα κανονισμό. 5. Η Επιτροπή εκδίδει εκτελεστικές πράξεις που ορίζουν τις τεχνικές απαιτήσεις διασφάλισης της ποιότητας όσον αφορά το περιεχόμενο των εκθέσεων ποιότητας που αναφέρονται στην παράγραφο 3 του παρόντος άρθρου. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 10 παράγραφος 2. Άρθρο 8 Διάδοση δεδομένων Η Επιτροπή (Eurostat) διαδίδει τις στατιστικές για τις τιμές φυσικού αερίου και ηλεκτρικής ενέργειας το αργότερο πέντε μήνες μετά το πέρας της κάθε περιόδου αναφοράς. Άρθρο 9 Παρεκκλίσεις 1. Μπορεί να χορηγούνται από την Επιτροπή παρεκκλίσεις μέσω εκτελεστικών πράξεων όσον αφορά συγκεκριμένες υποχρεώσεις για τις οποίες η εφαρμογή του παρόντος κανονισμού στο εθνικό στατιστικό σύστημα κράτους μέλους απαιτεί μείζονες προσαρμογές ή είναι πιθανόν να συνεπάγεται σημαντικό επιπρόσθετο φόρτο για τους ερωτώμενους. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 10 παράγραφος 2. 2. Για τους σκοπούς της παραγράφου 1 το οικείο κράτος μέλος υποβάλλει δεόντως αιτιολογημένη αίτηση στην Επιτροπή έως τις 8 Αυγούστου 2017. 3. Οι παρεκκλίσεις που χορηγήθηκαν δυνάμει της παραγράφου 1 παραμένουν σε ισχύ για τη βραχύτερη δυνατή περίοδο και σε καμία περίπτωση όχι περισσότερο από τρία έτη. 4. Ένα κράτος μέλος στο οποίο έχει χορηγηθεί παρέκκλιση δυνάμει της παραγράφου 1 εφαρμόζει τις σχετικές διατάξεις της οδηγίας 2008/92/ΕΚ κατά τη διάρκεια ισχύος της παρέκκλισης. Άρθρο 10 Διαδικασία επιτροπής 1. Η Επιτροπή επικουρείται από την Επιτροπή του Ευρωπαϊκού Στατιστικού Συστήματος που έχει συσταθεί με τον κανονισμό (ΕΚ) αριθ. 223/2009. Πρόκειται για επιτροπή κατά την έννοια του κανονισμού (ΕΕ) αριθ. 182/2011. 2. Όταν γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Άρθρο 11 Κατάργηση της οδηγίας 2008/92/ΕΚ 1. Η οδηγία 2008/92/ΕΚ καταργείται από 1ης Μαρτίου 2017. 2. Κατά παρέκκλιση από την παράγραφο 1 του παρόντος άρθρου, η οδηγία 2008/92/ΕΚ εξακολουθεί να ισχύει υπό τις προϋποθέσεις που αναφέρονται στο άρθρο 9 του παρόντος κανονισμού. 3. Οι παραπομπές στην καταργούμενη οδηγία θεωρούνται παραπομπές στον παρόντα κανονισμό. Άρθρο 12 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 26 Οκτωβρίου 2016 Για το Ευρωπαϊκό Κοινοβούλιο Ο Πρόεδρος M. SCHULZ Για το Συμβούλιο Ο Πρόεδρος I. LESAY